RAAMLEPING

22.03.2024 nr 2-2/24/300-1

Riigi Kaitseinvesteeringute Keskus (registrikood 70009764, asukoht Järve tn 34a, 11314 Tallinn),
Kaitseministeerium (registrikood 70004502, asukoht Sakala tn 1, 15094 Tallinn),
Kaitsevägi (registrikood 70008641, asukoht Juhkentali tn 58, 15007 Tallinn),
Kaitseressursside Amet (registrikood 70007647, asukoht Aiandi tn 15, 12918 Tallinn),
Sihtasutus CR14 (registrikood 90015175, asukoht Rävala pst 14, 10143 Tallinn),
keda esindab põhimääruse alusel Riigi Kaitseinvesteeringute Keskuse peadirektor 
Magnus-Valdemar Saar, edaspidi nimetatud tellija, ühelt poolt

ja

Identity OÜ (registrikood 10839442, aadress Laeva tn 2, 10111 Tallinn), keda esindab põhikirja alusel Ants Lusti (edaspidi nimetatud täitja), teiselt poolt (edaspidi eraldi ja üksikult nimetatud pool ning koos ja ühiselt nimetatud pooled), sõlmisid käesoleva raamlepingu (edaspidi nimetatud leping) alljärgnevas:

1.	Lepingu sõlmimise alus ja ese

1.1	Leping sõlmitakse lähtudes avatud menetlusega riigihanke „Strateegiline kommunikatsioon ja turundus“ (viitenumber 273296) (edaspidi riigihange) alusdokumentidest ning nimetatud riigihanke raames täitja poolt esitatud pakkumusest.
1.2	Leping on sõlmitud järgneva(te)s hanke osa(de)s:

Osa 1 – Kampaaniate väljatöötamise ja läbiviimise teenus;
Osa 2 – Muud tugiteenused.

1.3	Lepingu esemeks on täitja poolt tellijale osutatavad kampaaniate väljatöötamise ja elluviimisega seotud teenused (hanke osa 1) (edaspidi nimetatud teenus) / täitja poolt tellijale osutatavad turundus- ja kommunikatsioonitegevuste toetamisega seotud tugiteenused (hanke osa 2) (edaspidi nimetatud teenus).
1.4	Sõltuvalt hankelepingu esemest sätestatakse teenuse täpne sisu, liik, tähtaeg ja muu vajalik teave hankelepingutes.
1.5	Teenus peab vastama riigihanke alusdokumentidele, lepingu (sh hankelepingu) tingimustele ja täitja poolt esitatud pakkumusele, mis on ühtlasi lepingu lahutamatuks osaks.
1.6	Tellija sõlmib lepingu täitjaga, tuginedes täitja pakkumusele, lepingus fikseeritud täitja avaldustele ja kinnitustele ning eeldades heas usus täitja professionaalsust ja võimekust lepingut nõuetekohaselt täita. Alltöövõtjate kasutamise korral jääb lepingu nõuetekohase täitmise eest tellija ees vastutavaks täitja.
1.7	Täitja avaldab ja kinnitab, et:

1.7.1	temal ja tema esindajal on lepingu sõlmimiseks kõik õigused ja volitused;
1.7.2	ta on lepinguga ja riigihanke alusdokumentidega tutvunud ning mõistab täielikult enesele võetavate kohustuste sisu ja tagajärgi ning on nõus nendes toodud tingimustega;
1.7.3	lepingu täitmisega ei kahjustata kolmandate isikute õigusi ning puuduvad mistahes asjaolud, mis välistaksid tema õigusi sõlmida leping ja seda nõuetekohaselt täita;
1.7.4	ta omab lepingu täitmiseks vajalikke kehtivaid lubasid, registreeringuid, esindusõigusi ja sertifikaate ning nende lõppemisel lepingu kehtivusperioodil kohustub neid pikendama/uuendama. Kui lubade, registreeringute, esindusõiguste ja sertifikaatide pikendamine ei ole võimalik temast sõltumata asjaoludel, on täitja kohustus tellijat sellest koheselt teavitada.

2.	Lepingu osad

2.1	Lepingu lahutamatud osad on riigihanke alusdokumendid, täitja riigihanke pakkumus ning selle lisad, riigihanke menetluse ajal antud selgitused, kinnituskirjad, lepingu alusel esitatud pakkumuse esitamise ettepanekud, pakkumused, lepingu alusel sõlmitud hankelepingud, poolte vahel edastatud teated ning kõik sõlmitavad lepingu muudatused. 
2.2	Kui hankelepingut ei ole sõlmitud, on hankelepingutena käsitletavad ka tellimused, tellimuskirjad, ostutellimused või muu, millega võetakse rahaline kohustus.

3.	Lepingu täitmine

3.1	Pakutav teenus peab vastama lepingus ja selle lisades sätestatud nõuetele ja asjaomasele teenusele tavapäraselt esitatavatele nõuetele.
3.2	Lepingu alusel sõlmitakse hankelepinguid tellija vajaduse põhiselt. Leping ilma hankelepinguta ei kohusta tellijat täitjalt teenust tellima.
3.3	Tellija võib sõlmida ka kestvuslepinguid st hankelepinguid, mis ei ole mõeldud ühekordseks ostuks vaid kindlaksmääratud perioodiks (nt 3 kuud, 6 kuud või 1 aasta vms), mille alusel teostatakse püsivaid või korduvaid oste või täidetakse tellija esitatud tellimusi.
3.4	Hankelepingud sõlmitakse vähemalt kirjalikku taasesitamist võimaldavas vormis. Juhul, kui hankelepingu maksumus ilma käibemaksuta on 50 000 eurot või üle selle, siis sõlmivad pooled hankelepingu kahepoolselt allkirjastatud dokumendina.
3.5	Hankelepingus võib sätestada tingimusi, mis ei ole lepinguga reguleeritud.
3.6	Kui riigihankes esitati mitu edukaks tunnistatud riigihanke pakkumust, korraldab tellija lepingu alusel hankelepingu sõlmimiseks lepingu osapoolteks olevate täitjate vahel minikonkursi.
3.7	Minikonkursil esitatud hinnad ei tohi ületada (nende teenuste osas, mille hind on fikseeritud lisa 2 „Pakkumuse väljavõte“) riigihanke pakkumuses esitatud ja lepingus fikseeritud maksimaalseid ühikuhindasid või punkti 3.14. alusel korrigeeritud maksimaalseid ühikuhindasid.
3.8	Minikonkurss korraldatakse üldjuhul riigihangete registris järgneva korra alusel:

3.8.1	Tellija viib vajadusel  enne minikonkursi väljakuulutamist lepingu osapoolteks olevatele täitjatele läbi infotunni, kus selgitatakse hankelepingu eset ja räägitakse üle minikonkursi soovid ja tingimused.
3.8.2	Tellija toob välja minikonkursil selle minikonkursi tingimused, soovitavate teenuste loetelu ja täpsustused, teenuse osutamise tähtaja jm vajaliku info pakkumuse koostamiseks.
3.8.3	Tellija sätestab pakkumuste esitamiseks mõistliku tähtaja, arvestades hankelepingu eseme keerukust ja pakkumuste esitamiseks vajalikku aega.
3.8.4	Täitja pakkumus peab olema jõus vähemalt 60 kalendripäeva alates minikonkursi pakkumuste esitamise tähtajast arvates.
3.8.5	Tellija hindab ja võrdleb pakkumusi vastavalt minikonkursi tingimustes täpsustatud pakkumuste hindamise kriteeriumide osakaaludele ning tunnistab edukaks pakkumuse, mis on vastavaks tunnistatud pakkumustest pakkumuste hindamise kriteeriumide alusel majanduslikult soodsaim.
3.8.6	Minikonkursil on majanduslikult soodsaima pakkumuse väljaselgitamiseks pakkumuste hindamise kriteeriumi tüübid kas:

3.8.7.1.	maksumus/kulu (kogumaksumus, ühikuhind) (osakaalu punktid 100) või 
3.8.7.2.	kombineerituna maksumus/kulu (osakaalupunktid 10-90) ja kvaliteedikriteerium (10-90). Kvaliteedikriteeriumitena võidakse kasutada näiteks alljärgnevaid kriteeriume, kui neid ei kasutata pakkumuse vastavustingimustena:

•	Proovitöö (kampaania elluviimise kavand vms) kvaliteet (hankija hinnatav) – kasutatakse, kui on soov tellida mahukat teenust ja soovitakse enne veenduda täitja teenuse osutamiseks vajaliku kvaliteeditaseme olemasolus.
•	Teenust osutava meeskonna või projektijuhi eelnev kogemus (suurim on parim) – kasutatakse, kui soovitakse anda lisapunkte suurema (sh valdkondliku) kogemusega või pädevusega meeskonna või projektijuhi kasutamisel, mis annab tellijale kindlust kvaliteetsema teenuse saamiseks.
•	Tellimuse täitmise kiirus/aeg (vähim on parim) – kasutatakse, kui tellimuse esitamise ning täitmise ajaline vahemik on lühike tulenevalt tellija vajadusest.

3.8.7	Hindamiskriteeriumid ja nende osakaalud täpsustatakse minikonkursi tingimustes.
3.8.8	Tellija teavitab minikonkursi tulemustest kõiki lepingu osapooleks olevaid täitjaid, sh ka neid, kes minikonkursil hinnapakkumust ei esitanud, ning sõlmib hankelepingu edukaks tunnistatud pakkumuse esitanud pakkujaga.
3.8.9	Tellijal ei ole kohustust tellida kõiki minikonkursi tehnilises kirjelduses loetletud teenuseid pärast minikonkursil esitatud pakkumuste laekumist, kui tellija vajadused on hankelepingu sõlmimise ajaks muutunud.
3.8.10	Juhul, kui teenus vajab järeltegevusi või täiendavaid tegevusi, mida tellija ei osanud minikonkursis ette näha, jätkatakse täitjaga, kes osutas põhiteenust, ilma uut minikonkurssi korraldamata.

3.9	Tellija võib lükata tagasi kõik minikonkursil esitatud pakkumused, kui:

3.9.1	need on tellija jaoks ebamõistlikult kallid;
3.9.2	kui minikonkursi toimumise ajal on tellijale saanud teatavaks andmed, mis välistavad või muudavad tellija jaoks ebaotstarbekaks minikonkursi lõpuleviimise esitatud tingimustel;
3.9.3	hankelepingu sõlmimine etteantud ja minikonkursi käigus väljaselgitatud tingimustel ei vastaks muutunud asjaolude tõttu tellija varasematele vajadustele või ootustele;
3.9.4	langeb ära vajadus minikonkursi järele põhjusel, mis ei sõltu tellijast või põhjusel, mis sõltub või tuleneb õigusaktidest.

3.10	Juhul, kui võrdsete pakkumuste esitamise tõttu osutuks minikonkursil edukaks rohkem kui üks pakkumus, kasutatakse eduka pakkumuse väljaselgitamiseks liisuheitmist. Tellija edastab pakkujatele enne liisuheitmist liisuheitmise korra.
3.11	Juhul kui minikonkursi edukas pakkuja võtab pakkumuse tagasi enne hankelepingu sõlmimist või ei asu hankelepingut tähtaegselt täitma, siis on tellijal õigus pöörduda täitja(te) poole, kelle hinnapakkumus oli pingereas järgmine ja sõlmida hankeleping ilma uut minikonkurssi läbiviimata ja nõuda võitnud pakkujalt või täitjalt (pingereas esimeselt) sisse hinnavahe võrreldes maksumusega, mille alusel hankeleping sõlmitakse. Samasugused tingimused kehtivad ka juhul, kui edukas pakkuja võtab pakkumuse tagasi enne hankelepingu jõustumist. 
3.12	Juhul, kui riigihanke tulemusena või lepingu kehtivuse ajal väheneb lepingupartnerite arv mõnes hanke osas üheni ning pole võimalik (enam) minikonkursse korraldada, toimub teenuse tellimine sellisel juhul järgnevalt:

3.12.1	Tellija esitab täitjale hinnapäringu, tuues välja hankelepingu tingimused, soovitavate teenuste loetelu ja täpsustused, teenuse osutamise tähtaja jm vajaliku info pakkumuse koostamiseks.
3.12.2	Tellija sätestab pakkumuse esitamiseks mõistliku tähtaja, arvestades hankelepingu eseme keerukust ja pakkumuste esitamiseks vajalikku aega.
3.12.3	Täitja esitab tellijale pakkumuse tellija määratud tähtajaks koos teenuse maksumusega. Pakkumuses esitatud hinnad ei tohi ületada (nende teenuste osas, mille hind on fikseeritud lisa 2 „Pakkumuse väljavõte“) riigihanke pakkumuses esitatud ja lepingus fikseeritud maksimaalseid ühikuhindasid või punkti 3.14. alusel korrigeeritud maksimaalseid ühikuhindasid.
3.12.4	Juhul, kui täitjal ei ole võimalik punktis 3.12.2 nimetatud tähtajast kinni pidada, teavitab ta sellest tellijat viivitamata.
3.12.5	Tellija annab pakkumusele nõusoleku ostutellimuse tegemise või hankelepingu sõlmimisega või keeldub pakkumusest hiljemalt 14 päeva jooksul. Tellija ei ole kohustatud esitatud pakkumuse alusel ostutellimust tegema või hankelepingut sõlmima. Kui tellija 14 päeva jooksul pakkumusele ei vasta, loetakse seda keeldumiseks.

3.13	Tellijal on õigus tellida täitjalt ka teisi tehnilise kirjelduse nõuetele vastavaid teenuseid (tehnilise kirjelduse punktid 2.9.16 (hanke osa 1) ja 3.2.11 (hanke osa 2)). Nimetatud teenuste tellimine toimub minikonkursside käigus vastavalt lepingu punktile 3.8. Juhul, kui riigihanke tulemusena või lepingu kehtivuse ajal väheneb lepingupartnerite arv mõnes hanke osas üheni ning pole võimalik (enam) minikonkursse korraldada, toimub teenuse tellimine sellisel juhul punktides 3.12.1–3.12.5 sätestatud korras.
3.14	Riigihanke pakkumuses pakutud hinnad fikseeritakse lepingus minimaalselt 12 kuuks ja need sisaldavad kõiki kulusid, mis on vajalikud nimetatud teenuse osutamiseks.

3.14.1	Pärast 12 kuu möödumist on õigus pooltel esitada üks kord kalendriaastas lepingus fikseeritud ühikuhindade korrigeerimiseks põhjendatud avaldus. Kui avaldust ei esitata, jätkatakse lepingu täitmist selles fikseeritud hindadega.
3.14.2	Täitjal on õigus esitada hindade põhjendatud muutmise avaldus tellijale üks kord pärast 12 kuu möödumist üksnes eelneval 12 kuul toimunud Statistikaameti poolt avaldatud tarbijahinnaindeksi muutuse ulatuses, kuid mitte rohkem kui 10% hindade tõstmise korral. Samuti on tellija õigustatud esitama ühepoolse tahteavalduse hindade langetamiseks, kui Statistikaameti poolt avaldatud tarbijahinnaindeksi muutus on negatiivne.
3.14.3	Hindade muutmise vajaduse tekkimisel esitatakse põhjendatud avaldus. Tellijal on õigus hinnata muudatuse põhjendatust, sealhulgas võtta turult võrdlevaid pakkumusi ning küsida täitjalt tõendeid hinnatõusu põhjuste kohta. Tellija ei nõustu hinnatõusuga, kui selgub, et see ei ole põhjendatud või kui tellijal puuduvad rahalised vahendid muudetud hindadega lepingu täitmiseks. Põhjendatuks tunnistatud hinna korral vormistatakse uute hindade kohta lepingu muudatus, mis on lepingu lisa.

4.	Poolte õigused ja kohustused

4.1	Täitja kohustub:

4.1.1	osutama teenust vastavalt lepingus (sh hankelepingus) määratletud tingimustele, kvaliteetselt, õigeaegselt ja kokkulepitud mahus, parimas praktikas rakendatavatele nõuetele, normidele ja standarditele, valides teenuse osutamiseks oma äranägemisel vajalikud meetodid ning juhindudes seejuures lepinguga saavutatavast eesmärgist ja tähtaegadest;
4.1.2	tagama teenuse vastavuse riigihanke alusdokumentides toodud tehnilisele kirjeldusele ja minikonkursi/hinnapäringu käigus toodud tehnilisele kirjeldusele;
4.1.3	vastutama teenuse osutamise kvaliteedi ning kavandatud eesmärkide saavutamise eest;
4.1.4	tagama teenuse osutamiseks lepinguga (sh hankelepinguga) kokkulepitud tasu eest vajaliku kvalifikatsiooniga tööjõu, vahendid, materjalid jms, mis on vajalikud eesmärgi saavutamiseks;
4.1.5	pakkuma lepingu kestuse perioodil sama teenust, mille ta esitas riigihanke menetluses või selle täiendatud versiooni vastavalt tellija nõuetele;
4.1.6	mitte avaldama, kasutama, edasi saatma teenuse osutamisega seotud dokumente ja teavet ilma tellija kirjaliku loata;
4.1.7	mitte kasutama lepingu täitmiseks koostatud dokumente/tulemeid ühegi teise kliendi jaoks samal või muudetud kujul;
4.1.8	kooskõlastama tellijaga kõik dokumendid/tulemid enne nende avaldamist, sh enne nende saatmist kujundusse, trükki, jms;
4.1.9	järgima tellija juhiseid ja tegema tellijaga koostööd;
4.1.10	andma tellija nõudmisel ülevaate teenuse osutamise hetkeseisust;
4.1.11	teavitama koheselt tellijat lepingu täitmist takistavatest asjaoludest;
4.1.12	kõrvaldama tellija nõudmisel teenusel ilmnenud puudused viivitamatult omal kulul;
4.1.13	hüvitama tema süül tellijale ja/või kolmandatele isikutele tekitatud kahju;
4.1.14	esitama tellija nõudmisel määratud perioodi osas koondväljavõtte MS Excel formaadis või tellijaga kokkuleppel muus formaadis 10 päeva jooksul vastava nõude saamisest tellitud teenuste kohta (sh tellimuse tegemise kuupäev, teenuse nimetus, kogused ja summa km-ta, teenuste maksumus kokku km-ta), kui pooled ei ole kokku leppinud teisiti;
4.1.15	tellija nõudmisel esitama informatsiooni (maht ja  otstarve) alltöövõtjate kohta. Juhul, kui vastavasisuline informatsioon on esitatud enne lepingu sõlmimist, peab täitja kooskõlastama eelnevalt eespool nimetatud isikute vahetumise;
4.1.16	viivitamata teavitama tellijat täitja vastu suunatud küberründest ja küberintsidendist ning esitama tellija nõudmisel tellijale küberintsidendi raporti.

4.2	Täitjal on õigus:

4.2.1	saada tellijalt juhiseid, selgitusi või muud teavet, mis mõjutab teenuse osutamist;
4.2.2	teha tellijale ettepanekuid teenuse parema organiseerimise osas;
4.2.3	saada lepinguliste kohustuste täitmise eest kokkulepitud tasu;
4.2.4	nõuda tellijast sõltuvate mitteõiguspäraste takistuste kõrvaldamist teenuse osutamisel.

4.3	Tellija kohustub:

4.3.1	vastama mõistliku aja jooksul kõikidele täitja poolt esitatud taotlustele juhiste täpsustamiseks;
4.3.2	informeerima täitjat esimesel võimalusel probleemidest, mis on seotud teenuse osutamisega;
4.3.3	tasuma lepinguliste kohustuste täitmise eest kokkulepitud tasu lepingus sätestatud tingimustel.

4.4	Tellijal on õigus:

4.4.1	jooksvalt kontrollida lepingust tulenevate kohustuste täitmist ja nõuda igal ajal informatsiooni lepingu täitmise kohta;
4.4.2	anda täitjale täiendavaid juhiseid ja teha ettepanekuid;
4.4.3	konsulteerida vajadusel täitjaga lepingu esemega seotud küsimustes;
4.4.4	nõuda teenuse osutamisel ilmnenud puuduste viivitamatut kõrvaldamist;
4.4.5	kontrollida täitja poolt esitatud arvete, kalkulatsioonide ja muude kulutuste vastavust tegelikkusele, seejuures vajadusel küsida alltöövõtjate arvete esitamist;
4.4.6	nõuda teenuse osutamise katkestamist või lõpetamist, kui teenuse osutamisel selgub, et teenus ei vasta lepingutingimustele. Tellija keeldumisel teenuse osutamisest peab täitja osutama tellijale nõuetekohase teenuse. Nõuetekohase teenuse osutamiseni tellijale loetakse täitja teenuse osutamisega viivitanuks.

5.	Üleandmine ja vastuvõtmine

5.1	Täitja osutab teenust vastavalt hankelepingus kokkulepitud ajagraafikule ja tingimustele.
5.2	Täitja annab teenuse või selle osa tellijale üle lepingus kokkulepitud tähtajaks.
5.3	Teenuse üleandmine ja vastuvõtmine toimub tellija ja täitja esindajate poolt allkirjastatava üleandmise-vastuvõtmine aktiga. Üleandmise-vastuvõtmise akt on allkirjastatud dokument, mis kinnitab täitja poolt teenuse või selle osa üleandmist tellijale ja tellija poolt selle vastuvõtmist.
5.4	Üleandmise-vastuvõtmise akti on täitja kohustatud koostama digitaalselt ning sellel peab kajastuma järgnev info, kui pooled ei lepi kokku teisiti:

5.4.1	tellija ja täitja ning nende esindajate (vastuvõtja ja üleandja) andmed;
5.4.2	hankelepingu (ostutellimuse) number;
5.4.3	riigihanke viitenumber 273296;
5.4.4	info teenuse sisu kohta (nt kampaania, projekti nimetus, tellijale osutatud teenused (nt loovjuhtimine, projektijuhtimine, tekstikirjutamine, tehniline disain jne);
5.4.5	nõude täidetuse kirjeldus (nõue täidetud/ täitmata);
5.4.6	märkused;
5.4.7	otsus;
5.4.8	info mittevastavuste likvideerimise kohta;
5.4.9	tellija ja täitja esindajate allkirjad ning üleandmise-vastuvõtmise kuupäev.

5.5	Tellija ei allkirjasta üleandmise-vastuvõtmise akti, kui teenus või teenuse osa ei vasta lepingus sätestatud tingimustele. Üleandmise-vastuvõtmise akti allkirjastamata jätmise korral esitab tellija täitjale kirjaliku pretensiooni, andes täitjale rikkumise kõrvaldamiseks täiendava tähtaja (sõltuvalt teenuse või teenuse osa iseloomust, rikkumise asjaoludest jms). Tellijal on õigus nõuda leppetrahvi tasumist aja eest, mil täitja teeb üleantavas teenuses parandusi seoses teenuse või teenuse osa mittevastavusega lepingule. Täiendavat tähtaega ei anta, kui tellijal ei ole enam huvi selle teenuse vastu.
5.6	Tellija ei allkirjasta üleandmise-vastuvõtmise akti enne kui teenuse või teenuse osa osutamisel esinevad puudused on täitja poolt täitja kulul nõuetekohaselt kõrvaldatud.
5.7	Teenuse osutamise käigus mistahes füüsilisel või digitaalsel kujul tekkinud dokumendi, tulemi vms juhusliku hävimise ja kahjustumise riisiko läheb täitjalt üle tellijale üleandmise-vastuvõtmise aktiga. Täitja vastutab juhusliku hävimise ja kahjustumise eest seni, kuni üleandmise-vastuvõtmise akt on kahepoolselt allkirjastatud. Nimetatud dokumentatsiooni, tulemi vms üleandmisest teavitab täitja tellijat kirjalikult vähemalt 5 tööpäeva ette, kui pooled ei lepi kokku teisiti.
5.8	Teenus või teenuse osa loetakse üleantuks ja vastuvõetuks kui pooled on allkirjastanud üleandmise-vastuvõtmise akti.

6.	Garantii

6.1	Lepinguga annab täitja teenusele garantii 6 kuud, kui hankelepingus ei ole kokku lepitud teisiti.
6.2	Garantii antakse teenusele, millele on võimalik garantiid anda.
6.3	Garantiiaeg algab teenuse üleandmise-vastuvõtmise akti allkirjastamise päevast. 
6.4	Garantiiga on hõlmatud kõik garantiiajal ilmnenud puudused ja mittevastavused, mis ei ole tekkinud tellija tegevuse tagajärjel (nt situatsioon, kus funktsionaalsus ei tööta, (mittetoimivad või valesse sihtkohta suunavad lingid jms)).
6.5	Tellija kohustub teavitama täitjat teenusel ilmnenud puudustest täitja e-posti aadressile, kui hankelepingus ei ole teisiti kokku lepitud.
6.6	Täitja kohustub puudused ja mittevastavused tasuta likvideerima mõistliku tähtaja jooksul. Mõistlik tähtaeg lepitakse poolte vahel kokku olukorra tekkimisel.
6.7	Täitja kannab kõik osutatud teenuse puuduste likvideerimisega seotud kulud.
6.8	Garantiitähtaja kulg peatub ajal, mil tellija ei saa teenuse osutamise käigus tekkinud dokumenti, tulemit kasutada lepingutingimustele mittevastavuse tõttu, mille eest täitja vastutab. 
6.9	Garantiiajal parendatud teenusele antakse algse garantiiga sama kestusega uus garantii.
6.10	Garantii ei välista ega piira tellija õigust kasutada muid seadusest ja lepingust tulenevaid õiguskaitsevahendeid.

7.	Lepingu maksumus ja maksetingimused

7.1	Lepingu alusel sõlmitavate hankelepingute eeldatav maksimaalne kogumaksumus on 1 800 000 eurot (hanke 1 osa) / 700 000 eurot (hanke 2 osa), millele lisandub käibemaks seaduses sätestatud juhul.
7.2	Hankelepinguga fikseeritud teenuse hind sisaldab kõiki hankelepingu täitmiseks vajalikke kulusid (nt personali töötasud, meediategevuse- ja kommunikatsioonikulud, tehniliste lahenduste väljatöötamine, transport, vahendid, materjalid jms) ning tasusid (nt autori varaliste õiguste loovutamine ja isiklike kasutusõiguste, litsentsi andmine jms), mis on vajalikud teenuse nõuetekohaseks osutamiseks.
7.3	Teenuse eest tasutakse vastavalt tellitud ja reaalselt osutatud teenusele, võttes aluseks mõlemapoolselt allkirjastatud teenuse üleandmise-vastuvõtmise aktid.
7.4	Täitja esitab arve e-arvena (masintöödeldavas XML-formaadis).
7.5	Tellija tasub täitjale tasu vastuvõetud teenuse eest täitja esitatud arve alusel iga lepingus nimetatud tellija kohta eraldi ja iga tellijaga kokkulepitud sagedusel. 
7.6	Arve esitamise aluseks on täitja poolt koostatud ja kahepoolselt allkirjastatud teenuse üleandmise-vastuvõtmise akt.
7.7	Täitja esitab arve järgmiste andmetega:

7.7.1	Maksja andmed (täpsustatakse hankelepingus):

Riigi Kaitseinvesteeringute Keskus, Järve 34a, 11314 Tallinn, registrikood 70009764;
Kaitseministeerium, Sakala tn 1, 15094 Tallinn, registrikood 70004502;
Kaitsevägi, Juhkentali 58, 15007 Tallinn, registrikood 70008641;
Kaitseressursside Amet, Aiandi 15, 12918 Tallinn, registrikood 70007647;
Sihtasutus CR14, Rävala pst 14, 10143 Tallinn, registrikood 90015175.

7.7.2	Muud arvele mägitavad andmed:
•	Hankelepingu (ostutellimuse) number;
•	riigihanke viitenumber 273296;
•	kontaktisiku nimi;
•	teenuse nimetus, teenuse osutamise aeg või ajavahemik, arve aluseks oleva akti number, hind ja muu vajalik info;
•	riigihangete registri 15-kohaline lepinguosa viitenumber (olemasolul). Täitja leiab lepinguosa viitenumbri Riigihangete registrist temaga riigihankes 273296 sõlmitud lepingu andmetest.

7.8	Tellija ei tasu täitjale ettemaksu.
7.9	Tellija tasub vastuvõetud ja lepingutingimustele vastava teenuse eest arvel esitatud arveldusarvele 28 päeva jooksul pärast lepingu tingimustele vastava arve kättesaamist.
7.10	Tellija ei aktsepteeri arvet, mis ei vasta lepingutingimustele. Sellisel juhul esitab täitja uue seitsme päeva jooksul. Tellija ei maksa viivist arvelt, mille esitamata jätmise või valesti esitamise eest ei vastuta tellija.
7.11	Tasumine loetakse teostatuks tellija panga poolt maksekorralduse vastuvõtmisest.
7.12	Tellija kontrollib enne arve, mille maksumus on koos käibemaksuga 10 000 eurot või rohkem, tasumist täitja maksuvõla puudumist Maksu- ja Tolliameti kodulehekülje kaudu. Vähemalt 10 000 eurose maksuvõla olemasolu korral informeerib tellija tasutavast arvest Maksu- ja Tolliametit.

8.	Konfidentsiaalsus

8.1	Konfidentsiaalse teabe all mõistavad pooled lepingu täitmisel teatavaks saanud teavet, isikuandmeid, turvaandmeid, selgelt tähistatud asutusesiseseks kasutamiseks tunnistatud dokumente ning muud teavet, mille avalikuks tulek võiks kahjustada poolte huve. Konfidentsiaalne teave ei hõlma endas teavet, mille avalikustamise kohustus tuleneb õigusaktidest tingimusel, et selline avaldamine viiakse läbi võimalikest variantidest kõige piiratumal viisil.
8.2	Konfidentsiaalsusnõude kohaselt kohustub pool mitte avaldama lepingu kehtivuse ajal ega hiljem teise poole kirjaliku nõusolekuta konfidentsiaalset teavet. Pooled kaitsevad temale lepingu täitmise käigus teatavaks saanud teabe konfidentsiaalsust.
8.3	Täitja kohustub mitte kasutama tellija kirjaliku nõusolekuta lepingu juurde kuuluvat dokumenti või informatsiooni, v.a juhtudel, mis on vajalikud lepingu täitmiseks. Kõik dokumendid peale lepingu ja selle lisade on tellija omand ja kui tellija nõuab, on täitja kohustatud talle need pärast lepingu lõppemist tagastama.
8.4	Asutusesiseseks kasutamiseks tunnistatud teabe avaldamine mistahes kolmandatele isikutele on keelatud.
8.5	Avalikkusele suunatud lepingu eseme või selle täitmisega seotud teavitus, sh pressiteated, tellijale viitamine reklaamis või võrguväljaandes, on lubatud tellija sõnaselgel kirjalikku taasesitamist võimaldavas vormis e-kirjaga antud nõusolekul.
8.6	Konfidentsiaalsusnõue on tähtajatu.

9.	Autoriõigus

9.1	Autoriõigused lepingu alusel tellijale üleantava teenuse tulemitele kuuluvad tellijale. Tasu autoriõiguste üleandmise ja litsentsimise eest sisaldub hankelepingu tasus. 
9.2	Tellijale kuuluvad teenuse tulemite osas kõik autori varalised õigused ja ainulitsents, kaasa arvatud õigus hankelepingu täitmisel täitja poolt koostatud dokumente reprodutseerida, muuta, töödelda, levitada ja üldsusele kättesaadavaks teha mistahes vormis ja kandjal, ilma geograafiliste piiranguteta ning tähtajatult. Varalised õigused ja ainulitsents loetakse tellijale üleläinuks üleandmise-vastuvõtmise akti allkirjastamisega poolte poolt. 
9.3	Tellijale üle antav teenus on tellija omand ning selle kasutamine või sellele viitamine täitja poolt on lubatud ainult tellija kirjalikku taasesitamist võimaldavas vormis antud nõusolekul.
9.4	Pooled on kokku leppinud, et käesolevale lepingule ei kohaldata võlaõigusseaduse § 374.
9.5	Täitja poolt hankelepingu alusel ja raames kogutud informatsioon, raportid, uuringud jm loetakse samuti tellija omandiks ning lepingu lõppemise või lõpetamise korral või tellija nõudmisel on täitja kohustatud viivitamatult oma kulul üle andma tellijale kogu tema valduses oleva sellise informatsiooni.
9.6	Täitja ei tohi kasutada teenuse osutamisel kolmanda isiku autoriõigustega kaitstud teost ilma vastava teose autori ning tellija eelneva kirjaliku nõusolekuta. Kui täitjal on kahtlus, kas kolmanda isiku teos on autoriõigusega kaitstud, kohustub täitja sellist teost mitte kasutama ilma vastava teose autori ja tellija eelneva kirjaliku nõusolekuta.

10.	Poolte vastutus

10.1	Pooled kannavad teineteise ees vastutust lepingu järgsete kohustuste mittenõuetekohase täitmise või täitmata jätmise korral vastavalt lepingu sätetele ja kehtivatele õigusaktidele.
10.2	Täitja vastutab igasuguse lepingurikkumise eest, eelkõige kui teenus ei vasta lepingus (sh hankelepingus) ja selle lisades kokkulepitud nõuetele. Teenus ei vasta lepingu nõuetele muu hulgas ka juhul, kui täitja poolt pakutaval teenusel ei ole kokkulepitud omadusi, teenust ei ole osutatud kokkulepitud tähtajaks, kokkulepitud mahus, ettenähtud sagedusega, täitja ei esita teenuse osutamise kohta nõuetekohast dokumentatsiooni, jätab tellijale lepingu täitmise kohta informatsiooni esitamata, puudub üleandmise-vastuvõtmise akt vms. 
10.3	Täitja vastutab oma alltöövõtjate ja nende esindajate või töötajate tegevuse ja rikkumiste eest, nagu enda tegude eest. Alltöövõtu kasutamise korral mis tahes lepingu osa alltöövõtu korras täitmise heakskiitmine tellija poolt ei vabasta täitjat ühestki tema lepingujärgsest kohustusest.
10.4	Juhul, kui täitja täidab lepingut mittenõuetekohaselt, siis tellijal on õigus keelduda osutatud teenuse vastuvõtmisest ja ostuhinna tasumise kohustuse täitmisest ning esitada täitjale lepingus sätestatud viisil kohustuse täitmise nõue peale kohustuse rikkumisest teadasaamist, andes täitjale mõistliku tähtaja lepingu täitmiseks. Nõuetekohase teenuse osutamiseni tellijale loetakse täitja teenuse osutamisega viivitanuks. 
10.5	Tellija on kohustatud teavitama täitjat e-posti teel teenuse lepingu tingimustele mittevastavusest 30 päeva jooksul arvates sellest, kui tellija sai teada teenuse lepingu tingimustele mittevastavusest. Teates kohustub tellija nõudma täitjalt kohustuse täitmist, andes ühtlasi lepingu kohaseks täitmiseks täitjale mõistliku tähtaja. Täiendavat tähtaega ei anta, kui tellijal ei ole enam huvi selle teenuse vastu.
10.6	Teenuse tähtaegselt täitmata jätmise korral on tellijal õigus nõuda täitjalt leppetrahvi, mille suurus on kuni 0,5% lepingu alusel makstavast tasust iga üleandmisega viivitatud kalendripäeva eest, kuid mitte rohkem kui 50% lepingu maksumusest. Tellija võib nõuda leppetrahvi tasumist ka aja eest, mil täitja teeb üleantavas teenuses parandusi seoses teenuse või teenuse osa mittevastavusega lepingule. Kui heastamine ei ole võimalik või tellijal puudub selle vastu huvi, on tellijal õigus nõuda leppetrahvi kuni 5% hankelepingu hinnast. Täitja ei vastuta üleandmisega viivitamise eest juhul, kui viivitus tulenes vaid tellijast sõltuvatest asjaoludest. 
10.7	Juhul kui täitja rikub muud lepingujärgset kohustust kui teenuse tähtaegne osutamine, siis on tellijal õigus nõuda täitjalt leppetrahvi summas kuni 1000 eurot iga rikkumise eest ning lisaks leppetrahvi nõudele nõuda ka kohustuse täitmist. Kui lepingus on kokku lepitud teistsugune leppetrahvi määr mõne konkreetse kohustuse rikkumise puhuks, siis kohaldatakse lepingus konkreetselt selle rikkumise puhuks eraldi kokku lepitud leppetrahvimäära.
10.8	Tellijal on õigus nõuda lepingu olulise rikkumise eest leppetrahvi kuni 3000 eurot ning leping(ust) üles öelda/ taganeda.
10.9	Konfidentsiaalsuskohustuse rikkumise korral on poolel õigus nõuda kohustust rikkunud poolelt leppetrahvi kuni 10 000 eurot iga vastava juhtumi korral.
10.10	Juhul kui teenus ei vasta lepingutingimustele, on tellijal lisaks lepingust tuleneva leppetrahvi nõudmisele õigus tellida teenus kolmandalt isikult ning nõuda selleks tehtud kulutused ja/või selleks tehtud kulutuste võimaliku hinnavahe sisse täitjalt.
10.11	Juhul kui teenus ei vasta lepingutingimustele ja tellija on nõus võtma vastu puudustega teenuse, on tellijal õigus alandada maksmiseks esitatud arvel olevat hinda puudustele vastava osa võrra, esitades selleks täitjale kirjaliku teatise.
10.12	Juhul, kui tellija viivitab arve tasumisega, on täitjal õigus nõuda tellijalt võlaõigusseaduse § 113 lõikes 1 sätestatud viivist tähtajaks tasumata summalt iga tasumisega viivitatud päeva eest, tingimusel, et viivitusest on tellijale teada antud 30 päeva jooksul selle tekkimisest. Viivise kogusuurus ei ületa 10% viivituses oleva summa suurusest.
10.13	Leppetrahv on kokkulepitud kohustuse täitmise tagamiseks, mitte kohustuse täitmise asendamiseks. Leppetrahvi nõudmine ei võta tellijalt õigust nõuda täitjalt lepingu rikkumisega tekitatud kahju hüvitamist.
10.14	Leppetrahvide nõudeõigus on 180 päeva alates vastava rikkumise avastamisest arvates.
10.15	Lepinguga võetud kohustuste mittetäitmise või mittenõuetekohase täitmisega tellijale ja kolmandatele isikutele tekitatud kahju korral kohustub täitja taastama kahju tekitamisele eelnenud olukorra või hüvitama tellija poolt olukorra taastamiseks kantud kulud.
10.16	Leppetrahvid ja viivised tasutakse 28 päeva jooksul vastava nõude saamisest arvates. Tellijal on õigus arvestada tellija poolt esitatud leppetrahvi nõuete summad ja kahjuhüvitiste summad maha täitjale tasumisele kuuluvast tasust.

11.	Vääramatu jõud

11.1	Lepingust tulenevate kohustuste rikkumine on vabandatav, kui pool on rikkunud kohustust vääramatu jõu tõttu. Pooled loevad vääramatuks jõuks asjaolu, mida kohustust rikkunud pool ei saanud mõjutada ja mõistlikkuse põhimõttest lähtudes ei saanud temalt oodata, et ta lepingu sõlmimise ajal selle asjaoluga arvestaks või seda väldiks või takistava asjaolu või selle tagajärje ületaks, näiteks loodusõnnetusi, üldisi elektrikatkestusi, sõjategevust, blokaadi. Pooled ei loe vääramatuks jõuks täitja kolmandast isikust lepingupartneri suutmatust lepingut täita.
11.2	Kui mistahes vääramatu jõu tingimustele vastav asjaolu tõi kaasa lepingu mittetäitmise lepingus või selle lisades ettenähtud tähtajal ning selle mõju on ajutine, on lepingust tulenevat kohustust rikkunud poole käitumine vabandatav üksnes ajal, mil vääramatu jõud kohustuse täitmist takistas.
11.3	Vääramatu jõu esinemise tõttu lükatakse lepingulise kohustuse täitmise tähtaeg edasi vastavalt asjaolu mõjumise ajale, kuid mitte enamaks kui 90 päeva.
11.4	Pool, kes ei suuda oma kohustusi vääramatu jõu tõttu täita, peab viivitamatult teatama teisele poolele nimetatud olukorra tekkimisest ja lõppemisest. Mitteteatamine või mitteõigeaegne teatamine võtab poolelt õiguse viidata rikkumise vabandatavusele, s.o vääramatu jõu esinemisele ning teavitamise kohustust rikkunud pool vastutab lepingulise kohustuse rikkumise eest vastavalt lepingus sätestatule.
11.5	Kui vääramatu jõu mõju on alaline ning ei võimalda pooltel täita lepingulisi kohustusi täielikult või osaliselt, on pooltel õigus leping üles öelda või taganeda, tehes teisele poolele vastava lepingust ülesütlemis- või taganemisavalduse.
11.6	Covid 19 pandeemiast tulenevat ei käsitle pooled käesoleva lepingu sõlmimise hetkel vääramatu jõuna. Juhul, kui pärast käesoleva lepingu sõlmimist kehtestatakse uusi ettenägematuid piiranguid, mis on seotud Covid 19 pandeemiaga ning millest johtuvalt ei ole võimalik või on takistatud lepingu täitmine, siis võib see olla käsitletav vääramatu jõuna. 

12.	Lepingu lõpetamise alused

12.1	Tellija annab lepingu(st) ülesütlemisel/taganemisel täitjale mõistliku tähtaja lepingu täitmiseks, mis ei või üldjuhul olla pikem kui 30 päeva. Lepingu täitmiseks antav tähtaeg ei vabasta poolt vastutusest kohustuse rikkumise eest.
12.2	Tellija ei ole kohustatud lepingu(st) ülesütlemisel/taganemisel andma tähtaega lepingu täitmiseks olulise lepingurikkumise korral. Sel juhul esitab tellija täitjale mõistliku aja jooksul olulisest lepingurikkumisest teadasaamisest arvates kirjaliku lepingu ülesütlemis-/taganemisavalduse. Lepingu(st) ülesütlemine/taganemine loetakse toimunuks täitja poolt ülesütlemis-/taganemisavalduse kättesaamisest.
12.3	Lepingu täitmiseks antud täiendava tähtaja möödumisel võib tellija esitada täitjale kirjaliku lepingu(st) ülesütlemise avalduse või taganemisavalduse. Lepingu(st) ülesütlemine või taganemine loetakse toimunuks täitja poolt ülesütlemise avalduse või taganemisavalduse kättesaamisest arvates. Lepingu(st) ülesütlemise avaldust või taganemisavaldust ei ole vaja esitada, kui täiendava tähtaja andmisel on tellija eelnevalt kirjalikult selgitanud, et tähtaja jooksul lepingujärgse kohustuse täitmata jätmisel ütleb tellija lepingu üles/taganeb tellija lepingust. Sel juhul lõpeb leping tellija poolt lepingu täitmiseks määratud tähtaja möödumisel ja tingimusel, et täitja ei ole pakkunud tellijale kohast täitmist.
12.4	Poolel on õigus leping täiendava tähtajata üles öelda või lepingust taganeda, kui teine pool on lepingust tulenevaid kohustusi oluliselt rikkunud (oluline lepingurikkumine). Oluliste lepingurikkumistega on muuhulgas tegemist, kui:

12.4.1	rikutakse lepingust tulenevaid kohustusi tahtlikult või raske hooletuse tõttu;
12.4.2	täitja on jätnud tellija poolt antud täiendava tähtaja jooksul oma kohustused täitmata;
12.4.3	täitja rikub autoriõigusi (lepingu punkt 9);
12.4.4	täitja edastab tellijale teate täitmisest keeldumise kohta;
12.4.5	esitatakse valeteavet või võltsitud andmeid;
12.4.6	rikutakse konfidentsiaalsuskohustust;
12.4.7	kohustuse rikkumine annab tellijale mõistliku põhjuse eeldada, et täitja ei täida kohustust ka edaspidi;
12.4.8	täitjal esineb lepingu perioodil seadusrikkumisi lepingu esemeks oleva teenuste osutamisega;
12.4.9	täitja on enam kui kolmel korral rikkunud lepingu (sh hankelepingu) tingimusi.

12.5	Tellijal on õigus leping erakorraliselt üles öelda, kui täitja suhtes on tehtud pankrotiotsus või on algatatud likvideerimisprotsess või täitjal lõppevad lepingu täitmiseks vajalikud load ning täitja ei pikenda neid või lubade pikendamine ei ole võimalik temast sõltumata asjaoludel.
12.6	Tellijal on õigus leping igal ajal üles öelda või lepingust taganeda, teatades sellest täitjale vähemalt 90 päeva ette. 
12.7	Ülesütlemisel ei ole pooled kohustatud lepingut täitma. Pooled on lepingu üles ütlemisel või taganemisel kohustatud tagastama teineteisele lepingu lõpetamisele järgneva aja kohta juba ette üleantud võlaõigusseaduses sätestatud korras.
12.8	Käesolevas punktis (lepingu punkt 12) sätestatut kohaldatakse nii lepingu kui hankelepingu lõpetamisele.

13.	Kontaktisikud

13.1	Tellija kontaktisik lepinguga seotud küsimustes on vastava valdkonna kategooriajuht Kristo Raud, kristo.raud@rkik.ee, tel 5388 3440.
13.2	Tellimuste esitaja on ostu projektijuht või tellija kontaktisiku poolt volitatud isikud.
13.3	Täitja kontaktisik on Ants Lusti, ants.lusti@identity.ee, tel 5624 2712.
13.4	Kõik teated, millel ei ole õiguslikku tagajärge võivad olla esitatud kirjalikku taasesitamist võimaldavas vormis ning peavad olema adresseeritud lepingu kontaktisikutele kui lepingus ei ole sätestatud teisiti.
13.5	Kontaktisiku või muude andmete muutumisest teatab pool ühepoolse avaldusega teisele poolele viivitamata, hiljemalt 5 päeva jooksul muudatuse toimumisest arvates. Nimetatud teadet ei loeta lepingu muudatuseks.

14.	Lõppsätted

14.1	Leping jõustub tellija poolt allkirjastatud lepingu edastamisest täitja e-posti aadressile.
14.2	Lepingu tähtaeg on 48 kuud, mis algab lepingu jõustumisest või kuni punktis 7.1 toodud hanke osa(de) maksimaalse maksumuse täitumiseni, sõltuvalt kumb tingimus täitub varem.
14.3	Hankelepingute kehtivus ei ole piiratud lepingu kehtivuse lõpptähtpäevaga ning võib olla kuni 12 kuud pikem lepingu täitmise tähtaja lõppemisest.
14.4	Lepingu täitmise keel on eesti keel, kui pooled ei ole teisiti kokku leppinud.
14.5	Lepingu täitmisel ja lepingust tulenevate vaidluste korral lähtutakse Eesti Vabariigi õigusaktidest, kui pooled ei ole teisiti kokku leppinud.
14.6	Pooled on kokku leppinud võtta tarvitusele kõik abinõud omavaheliste erimeelsuste lahendamiseks läbirääkimiste teel. Kokkuleppele mittejõudmisel lahendatakse vaidlus vastavalt Eesti Vabariigi õigusele Harju Maakohtus, välja arvatud juhul, kui pooled on teisiti kokku leppinud.
14.7	Lepingu üksiku sätte kehtetus ei too kaasa kogu lepingu või lepingu teiste sätete kehtetust.
14.8	Kumbki pool ei oma õigust oma lepingulisi õigusi ja kohustusi üle anda kolmandatele isikutele teise poole kirjaliku nõusolekuta.
14.9	Sõlmitud lepingu muutmises võib kokku leppida riigihangete seaduses toodud alustel ja mahus.
14.10	Lepingu muudatused kehtivad juhul, kui need on vormistatud kirjalikult. Kirjaliku vorminõude mittejärgimisel on lepingu muudatused tühised. Kõik lepingu muudatused jõustuvad pärast nende allkirjastamist poolte poolt või poolte määratud tähtajal.
14.11	Poolte vaheliste õiguslikku tähendust omavate teadete ja muu info edastamine peab toimuma kirjalikult või e-posti teel digitaalselt allkirjastatuna. Teatis loetakse kättesaaduks ka juhul, kui see on edastatud postiasutuse poolt tagasisaadetava väljastusteatega lepingus tähendatud asukohta ja teate posti panemisest on möödunud 5 päeva. E-posti teel teate saatmise korral loetakse teade kättesaaduks järgmisel tööpäeval.
14.12	Leping on koostatud ühes eksemplaris ja allkirjastatud digitaalselt.

15.	Lisad

15.1	Lisa 1. Tehniline kirjeldus.
15.2	Lisa 2. Pakkumuse väljavõte.

TELLIJA:

Riigi Kaitseinvesteeringute Keskus
Registrikood 70009764
Järve 34a, 11314 Tallinn
e-post: lepingud@rkik.ee

Kaitseministeerium
Registrikood 70004502
Sakala tn 1, 15094 Tallinn

Kaitsevägi
Registrikood 70008641
Juhkentali 58, 15007 Tallinn

Kaitseressursside Amet
Registrikood 70007647
Aiandi tn 15, 12918 Tallinn

Sihtasutus CR14
Registrikood 90015175
Rävala pst 14, 10143 Tallinn

(allkirjastatud digitaalselt)	
TÄITJA:

Identity OÜ 
Registrikood 10839442
Laeva tn 2, 10111 Tallinn
e-post: ants.lusti@identity.ee

(allkirjastatud digitaalselt)	

Magnus-Valdemar Saar				   Ants Lusti
peadirektor				 põhikirja alusel